Diari Oficial de la Generalitat Valenciana


Sumari del DOGV 9327, del 28-04-2022 (2022/3373)

RESOLUCIÓ d'11 d'abril de 2022, de la Direcció General d'Innovació Educativa i Ordenació, per la qual es convoca el procediment de sol·licitud de participació en el procés de selecció dels centres públics per a l'assignació d'auxiliars de conversa d'alemany, francés i italià per al curs 2022-2023.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9327

Data del DOGV
:   28-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3373


Data del document
:   11-04-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ d'11 d'abril de 2022, de la Direcció General d'Innovació Educativa i Ordenació, per la qual es convoca el procediment de sol·licitud de participació en el procés de selecció dels centres públics per a l'assignació d'auxiliars de conversa d'alemany, francés i italià per al curs 2022-2023. [2022/3373]  
La Llei orgànica 2/2006, de 3 de maig, d'educació, modificada per la Llei orgànica 3/2020 de 29 de desembre, indica, en l'article 2, que una de les finalitats del sistema educatiu espanyol és la capacitació per a la comunicació en la llengua oficial i cooficial, si n'hi ha, i en una o més llengües estrangeres. En aquest sentit, els decrets del Consell pels quals s'estableixen els currículums de l'Educació Secundària Obligatòria i el Batxillerat (Decret 87/2015, de 5 de juny), inclouen, com a objectiu, l'adquisició de la competència comunicativa en una o més llengües estrangeres.  
La Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià, mitjançant el Programa d'educació plurilingüe i intercultural garanteix un temps mínim de presència vehicular d'alguna llengua estrangera en àrees, matèries o mòduls no lingüístics. A més, també preveu la incorporació d'una segona llengua estrangera optativa d'oferta obligatòria.  
  
El programa d'auxiliars de conversa en llengua estrangera és un programa que es du a terme amb auxiliars de conversa seleccionats pel Ministeri d'Educació i Formació Professional amb la finalitat de donar suport al professorat i desenvolupar la competència comunicativa oral en llengua estrangera de l'alumnat. La funció principal dels auxiliars és fomentar les destreses orals de l'alumnat, a més de promoure actituds positives envers la interculturalitat.  
Per tot això, en virtut de les competències assignades pel Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport resolc:  
  
Primer. Objecte i àmbit d'aplicació  
Aquesta resolució té com a objecte convocar els centres docents públics de nivells no universitaris de la Comunitat Valenciana que complisquen els requisits de participació perquè sol·liciten auxiliars de conversa en llengua estrangera, d'alemany, francés i italià, per al curs 2022-2023. El Servei d'Educació Plurilingüe assignarà auxiliars de conversa de llengua estrangera, anglés, als centres públics d'Educació Secundària, Cicles Formatius i Formació de Persones Adultes sense necessitat que els centres realitzen cap tràmit de sol·licitud.  
  
  
Segon. Destinataris i requisits de participació  
1. Podran sol·licitar un auxiliar de llengua estrangera, alemany, francés i italià:  
- Els centres públics d'Educació Secundària Obligatòria.  
- Els centres públics que imparteixen cicles formatius de Formació Professional.  
- Els centres públics de Formació de Persones Adultes la titularitat dels quals siga de la Conselleria d'Educació, Cultura i Esport.  
2. Aquests centres han d'impartir, almenys, una àrea de llengua estrangera, alemany, francés o italià, que concorde amb la llengua de l'auxiliar que se sol·licita.  
  
Tercer. Característiques del programa  
1. El període de l'estada de l'auxiliar de conversa és el comprés entre l'1 d'octubre de 2022 i el 31 de maig de 2023. En situacions excepcionals i per causes justificades, l'auxiliar es podrà incorporar en data posterior a l'1 d'octubre de 2022.  
2. L'auxiliar de conversa haurà d'atendre el centre d'acord amb aquest horari:  
a) Als centres amb auxiliars de conversa subvencionats per la Conselleria d'Educació, Cultura i Esport: 16 hores setmanals, de les quals almenys 12 han de ser d'atenció directa a l'alumnat juntament amb el docent del grup corresponent, i almenys 1 hora ha de ser de coordinació amb el tutor o tutora i amb el professorat amb el qual col·labora.  
  
b) Als centres amb auxiliars de conversa subvencionats pel Ministeri d'Educació i Formació Professional: 12 hores setmanals, de les quals almenys 9 han de ser d'atenció directa a l'alumnat juntament amb el docent del grup corresponent, i almenys 1 hora ha de ser de coordinació amb el tutor o tutora i amb el professorat amb el qual col·labora.  
  
El centre pot distribuir les hores setmanals en 4 dies consecutius, excepte en casos justificats i sempre d'acord amb les necessitats del centre.  
3. L'auxiliar ha d'assistir al centre durant el període fixat pel calendari lectiu, tenint en compte els dies festius específics del calendari del sistema educatiu valencià i els de la localitat on s'ubique el centre.  
  
4. L'auxiliar de conversa no es considera personal docent, ni hi té cap relació contractual o laboral. L'auxiliar ha de compartir les hores lectives amb el professorat del centre a què ha sigut assignat. En cap circumstància l'auxiliar pot romandre sol amb l'alumnat ni assumir responsabilitats que corresponen al personal docent.  
  
5. L'auxiliar ha d'estar assignat preferentment als docents que vehiculen continguts en llengua estrangera i excepcionalment, si les circumstàncies així ho aconsellen, a més de dos docents.  
  
Quart. Funcions de l'auxiliar de conversa  
1. A l'auxiliar no se li poden assignar tasques d'una altra llengua que no siga la llengua per la qual opta a la seua plaça.  
2. Les funcions específiques de l'auxiliar han d'estar fonamentalment encaminades a reforçar la interacció oral de l'alumnat. Ha d'exercir, entre altres, les funcions següents:  
- Col·laborar i coordinar-se amb el professorat i integrar les seues actuacions en el desenvolupament de la competència lingüística oral, tant en les classes de llengua estrangera com en les d'àrees, matèries o mòduls no lingüístics.  
- Col·laborar amb el professorat en l'elaboració o adaptació de materials didàctics en la llengua estrangera.  
- Desenvolupar activitats que fomenten la motivació i l'interés de l'alumnat per la llengua i cultura del seu país d'origen.  
- Fomentar la creació d'un ambient plurilingüe i intercultural en el centre.  
- Realitzar altres tasques relacionades amb l'aprenentatge de la llengua estrangera d'acord amb allò que s'establisca en la guia publicada per la Conselleria d'Educació, Cultura i Esport https://ceice.gva.es/va/web/ensenanzas-en-lenguas/auxiliares-de-conversacion i pel Ministeri d'Educació i Formació Professional https://www.educacionyfp.gob.es/servicios-al-ciudadano/catalogo/profesorado/convocatorias-para-extranjeros/auxiliares-conversacion-extranjeros-espana.html  
  
Cinqué. Sol·licitud, forma, lloc i termini de presentació  
1. Els centres interessats a participar en aquesta convocatòria han d'emplenar la sol·licitud inclosa en l'annex I d'aquesta resolució signada per la direcció del centre.  
2. L'annex I, sol·licitud autoemplenable, està disponible en el web del Servei d'Educació Plurilingüe, http://www.ceice.gva.es/va/web/ensenanzas-en-lenguas/convocatorias  
3. La presentació de la sol·licitud s'ha de realitzar mitjançant registre electrònic, en la seu electrònica de la Generalitat https://sede.gva.es  
  
4. Aquells centres que desitgen sol·licitar auxiliar de conversa per a més d'una llengua estrangera, alemany, francés i italià, han d'emplenar una sol·licitud per cadascuna de les llengües.  
5. El termini de presentació de les sol·licituds és de 10 dies hàbils a partir de l'endemà de la publicació d'aquesta resolució en el Diari Oficial de la Generalitat Valenciana.  
  
Sisé. Documentació  
1. Els centres no han de presentar cap documentació acreditativa. La falta de veracitat de la informació manifestada pels sol·licitants en qualsevol fase del procediment, comportarà la desestimació de la sol·licitud, sense perjuí d'altres responsabilitats en què puga incórrer el sol·licitant.  
  
Seté. Criteris per a la selecció dels centres  
1. La selecció de centres es realitzarà atenent els criteris següents:  
  
a) Centres que han participat en l'última convocatòria (curs 2021-2022) i se'ls va assignar un auxiliar de conversa que no s'ha incorporat o bé ha renunciat formalment a la plaça, fins a 70 punts.  
b) Centres que han participat en l'última convocatòria (curs 2021-2022) i no han estat seleccionats per a comptar amb un auxiliar de conversa, fins a 50 punts.  
c) Centres que no han participat en l'última convocatòria (curs 2021-2022), fins a 40 punts.  
d) Centres que apliquen el Portfolio Europeu de les Llengües (PEL / e-PEL) durant el curs 2021-2022, fins a 20 punts.  
e) Centres que participen en programes europeus (Erasmus+ KA1, KA2 o eTwinning) on estiga present la llengua per la qual se sol·licita l'auxiliar de conversa, fins a 20 punts.  
2. Només per a centres que sol·liciten auxiliar de francés:  
a) Per nombre d'àrees no lingüístiques vehiculades en francés d'acord amb el projecte lingüístic del centre, fins a 60 punts.  
b) Per nombre de grups i alumnat matriculat en francés com a primera llengua estrangera, fins a 40 punts.  
c) Per nombre de grups i alumnat matriculat en francés com a segona llengua estrangera, fins a 20 punts.  
3. Només per a centres que sol·liciten auxiliar d'alemany o italià:  
a) Per nombre de grups i alumnat matriculat, fins a 40 punts.  
En cas d'empat, aquest es resoldrà atenent la major puntuació seguint l'ordre dels criteris de l'article seté.  
  
Huité. Instrucció del procediment  
1. La Direcció General d'Innovació Educativa i Ordenació nomenarà una comissió de valoració presidida per la cap del Servei d'Educació Plurilingüe, integrada per dos vocals membres del servei esmentat, a més d'un secretari o secretària amb veu i vot, i un altre vocal d'un altre servei de la Direcció General d'Innovació Educativa i Ordenació. Aquesta comissió té les atribucions següents:  
  
- Estudiar i avaluar la informació proporcionada.  
- Sol·licitar els informes i l'assessorament que considere necessaris.  
- Formular la proposta de resolució a la directora general d'Innovació Educativa i Ordenació.  
- Elaborar una llista ordenada dels centres sol·licitants segons la puntuació obtinguda.  
2. El nombre de centres seleccionats en la llista definitiva està subjecta a la quota d'auxiliars subvencionats per la Conselleria d'Educació, Cultura i Esport i a la quota del Ministeri d'Educació i Formació Professional. Així mateix, l'assignació d'auxiliars als centres proposats està condicionada a l'existència de candidats disponibles, per la qual cosa el fet de figurar en la llista definitiva de centres seleccionats no garanteix l'acollida final d'un auxiliar.  
3. El Ministeri d'Educació i Formació Professional és l'encarregat de la selecció de les persones que formen part del programa d'auxiliars de conversa.  
4. El procés d'assignació d'auxiliars de conversa a centres el realitza la Direcció General d'Innovació Educativa i Ordenació de la Conselleria d'Educació, Cultura i Esport i el Ministeri d'Educació i Formació Professional, d'acord amb les respectives quotes. En la resolució definitiva s'indicarà a quina de les dues administracions correspon l'assignació de l'auxiliar.  
  
Nové. Resolució del procediment  
1. Formulada la proposta de resolució per la comissió de valoració, la Direcció General d'Innovació Educativa i Ordenació dictarà la resolució provisional de concessió i l'exposarà en la pàgina web del Servei d'Educació Plurilingüe, http://www.ceice.gva.es/va/web/ensenanzas-en-lenguas/convocatorias  
2. Els centres sol·licitants poden presentar per registre electrònic al·legacions contra aquesta resolució provisional en el termini de 10 dies hàbils a partir de la data de la publicació.  
3. Transcorregut el termini de presentació d'al·legacions, la comissió de valoració les estudiarà i elevarà la proposta de resolució definitiva a la Direcció General d'Innovació Educativa i Ordenació. La resolució per la qual es resol definitivament la convocatòria de sol·licitud d'auxiliars de conversa es publicarà en el Diari Oficial de la Generalitat Valenciana.  
4. Es constituirà una llista d'espera ordenada per llengua i per puntuació amb els centres als quals no s'haja proposat l'adjudicació d'auxiliar.  
  
Desé. Obligacions dels centres seleccionats  
1. La direcció dels centres proposats es compromet a:  
a) Acollir l'auxiliar i donar-li suport en els tràmits burocràtics i altres que puga necessitar.  
b) Designar un o una docent com a persona responsable que tutoritze les activitats de l'auxiliar de conversa al centre educatiu i comunicar les dades d'aquest docent, així com qualsevol modificació d'aquestes dades.  
c) Assignar un horari a l'auxiliar d'acord amb el que estableix l'apartat 3.2.  
d) Controlar l'assistència i el compliment de l'horari de l'auxiliar.  
e) Comunicar per la via que indique cada administració la renúncia de l'auxiliar en cas que es produïsca, així com les absències prolongades, qualsevol problema o incidència greu, especialment les relatives a la salut dels auxiliars de conversa.  
f) Facilitar l'assistència de l'auxiliar de conversa i de la persona tutora a les reunions o sessions formatives que organitze l'administració educativa.  
g) Elaborar l'informe sobre la renovació de la persona auxiliar en el programa.  
h) Emetre, en finalitzar el programa, un certificat acreditatiu de l'estada de l'auxiliar al centre.  
Ambdós models estan disponibles en el web del Servei d'Educació Plurilingüe http://www.ceice.gva.es/va/web/ensenanzas-en-lenguas/auxiliares-de-conversacion  
  
Onzé. Funcions de la persona tutora de l'auxiliar de conversa i reconeixement  
1. El personal docent designat per a la tutorització de l'auxiliar ha de ser, preferentment, definitiu al centre i té les funcions següents:  
  
a) Posar-se en contacte amb l'auxiliar assignat abans de la seua arribada al centre.  
b) Prestar-li ajuda per a la plena integració en el centre i el seu entorn, així com en els primers tràmits després de la seua arribada, com ara allotjament, obtenció del NIE (número d'identitat de l'estranger) o renovació de la TIE (targeta d'identitat de l'estranger).  
c) Informar l'equip directiu del centre de les possibles incidències.  
  
d) Vetlar per la bona coordinació entre l'auxiliar i els docents amb els quals col·labore.  
e) Acudir a les reunions o sessions formatives.  
f) Participar en la formació dissenyada per al programa d'auxiliars. Després de realitzar la formació, el Servei de Registre i Acreditació Docent de la Conselleria d'Educació, Cultura i Esport emetrà una certificació de formació a la persona tutora de l'auxiliar.  
  
Dotzé. Funcions dels docents  
Els docents que incorporen en les classes un auxiliar de conversa han de:  
a) Planificar i organitzar el treball de l'auxiliar.  
b) Assistir l'auxiliar en les seues tasques.  
c) Seguir les indicacions del tutor/a per a coordinar-se amb l'auxiliar.  
  
Tretzé. Seguiment del programa  
1. El Servei d'Educació Plurilingüe vetlarà perquè les actuacions dels centres educatius i dels auxiliars de conversa s'atenguen a allò que disposa aquesta resolució.  
2. En el cas d'incompliment d'obligacions per part de l'auxiliar o del centre, oïdes les parts implicades, la Direcció General d'Innovació Educativa i Ordenació pot considerar finalitzada la participació en el programa d'auxiliars a través d'una resolució expressa.  
  
  
Catorzé. Efectes  
Aquesta resolució tindrà efectes des de l'endemà de la publicació en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, pot interposar-se recurs d'alçada davant del secretari autonòmic d'Educació i Formació Professional de la Conselleria d'Educació, Cultura i Esport en el termini d'un mes a partir de l'endemà de la seua publicació, de conformitat amb els articles 112, 122 i 123 de la Llei 39/2015, d'1 d'octubre, del procediment administratiu comú de les administracions públiques.  
  
València, 11 d'abril de 2022.- La directora general d'Innovació Educativa i Ordenació: Reis Gallego Perales.